Najkrajšia Slovenka Lujza Straková z Banskej Bystrice sa v kategórii národný tanec dostala do TOP 10.
BANSKÁ BYSTRICA. Z ďalekej Číny, kde 19. decembra vyvrcholí finálovým večerom súťaž Miss World, prichádza prvá dobrá správa. Naša zástupkyňa v súťaži, najkrajšia Slovenka , Banskobystričanka Lujza Straková mimoriadne zaujala národným tancom a dostala sa do TOP 10.
A nezabudla sa na sociálnej sieti poďakovať tým, ktorí sa na jej úspechu podieľali. Univerzitnému folklórnemu súboru Mladosť z Banskej Bystrice a špeciálne jej umeleckému vedúcemu Dr. Martinovi Urbanovi za prípravy, choreografiu a výber hudby.
V Číne sa stretávajú zástupkyne zo 113 krajín sveta a počas mesačného pobytu si zmerajú sily v športovej disciplíne, talentovej disciplíne, predstavia svoje charitatívne zameranie, mediálnu podporu krajiny, ale aj tvorbu domácich módnych dizajnérov.
Držíme palce a veríme, že toto je iba začiatok úspešnej šnúry na Miss World.